《忆昔行》
明代·何景明

我年十一十二馀，与子握手相欢娱。严君视我犹视子，日向庭前问诗礼。

我亦视君如弟兄，夜入同衾昼同起。当时见子已不群，红颜如玉目有神。

花边灿灿丹凤雏，天上矫矫石麒麟。笑予是时尚垂髫，把笔从君弄文翰。

联翩白马控只御，出入城中谁不看。我当辞归君失欢，徘徊欲别良独难。

别来有怀徒怅望，梦绕秋风沁水寒。杳杳云鸿异乡县，十载长安见君面。

昔别未冠今已婚，回忆少年空叹羡。一官碌碌经三春，二十光阴似飞电。

君有长才未得施，卧龙仪凤犹栖迟。男儿成名在少壮，感会风云须及时。

人生聚会岂常有，但愿相知不相负。君不见古来金石交，结发寸心期白首。

作者简介：何景明（1483～1521）字仲默，号白坡，又号大复山人，信阳浉河区人。明弘治十五年(1502)进士，授中书舍人。正德初，宦官刘瑾擅权，何景明谢病归。刘瑾诛，官复原职。官至陕西提学副使。为“前七子”之一，与李梦阳并称文坛领袖。其诗取法汉唐，一些诗作颇有现实内容。有《大复集》。